#JouVraag: Moet ek dié aandeel koop? | Netwerk24
06 April 2017 20:06
Het jy 'n vraag oor jou geldsake? Stuur dit gerus aan muntslim@netwerk24.com en ons sal kundiges vra om dit vir jou te beantwoord. Sluit asseblief soveel moontlik inligting in.
As jy regstreeks geld in aandele wil belê, moet jy ook tyd en moeite daarin belê. Foto: Pixabay
Lesers vra gereeld of 'n spesifieke maatskappy se aandeel of 'n spesifieke sektor se aandele (soos banke of goudmynmaatskappye) op die oomblik 'n goeie belegging is.
Johann Grandia van K2 Capital antwoord:
Regstreekse beleggings in aandele as 'n bateklas is gereeld die oorsaak van baie interessante gesprekke met beleggers en kliënte. Na my mening is een van grootste redes hiervoor die persepsie van beleggers dat aandele 'n maklike en vinnige manier is om hoë groei op jou kapitaal te verkry.
Dit word veroorsaak deur stories van 'n familielid of kennis wat hul kapitaal oornag verdubbel of dalk verdriedubbel het deur in aandele te belê.
Ek verstaan hierdie is nie noodwendig net stories nie, maar dit is meer die uitsondering op die reël as die norm. Hoewel dit goeie geselskap om 'n kampvuur is, moet beleggers bewus wees van die risiko wat 'n regstreekse belegging in aandele inhou.
Daar is basies twee maniere hoe beleggers in aandele kan belê. Die eerste is om aandele te koop wat op die beurs verhandel. Jy kan gebruik maak van die dienste van 'n aandelemakelaar of deur 'n aandeleplatform – verskeie banke en batebestuurders het so 'n funksionaliteit.
Die tweede manier is deur belegging in effektetrustfondse, waar die fondsbestuurder namens jou aandele verhandel. Jy is dus 'n indirekte aandeelhouer.
Die groot fonds-bestuurders het spanne ontleders en portefeulje-bestuurders wie se daaglikse werk behels om maatskappye en aandele te ontleed.
Johann Grandia van K2 Capital
Die punt van die artikel gaan nie wees om lesers te probeer oortuig watter een van die twee metodes die beste is nie, maar liewer om die eienskappe van elk te bespreek sodat jy dan self kan besluit watter metode jy wil volg.
Wanneer jy die beleggingspotensiaal van 'n aandeel ontleed, is daar twee metodes wat jy kan volg: tegniese of fundamentele ontleding.
1. Tegniese ontleding
Tegniese ontleding (wat Frans de Klerk weekliks vir Netwerk24 doen; soek onder "Tegniese ontleding") behels die evaluasie van 'n aandeel gegrond op tegniese data oor die aandeelprys, met ander woorde die belegger probeer voorspel of die aandeel se prys op of af gaan beweeg gegrond op onlangse prysbewegings.
Dié metode is gewoonlik meer kort termyn van aard, omdat die belegger prysbeweging gebruik om aandele te verhandel.
Frases wat jy in dié konteks sal hoor, is bewegende gemiddelde, weerstandsvlak, dalende wig, kop-en-skouer-formasie en so meer.
2. Fundamentele ontleding
Fundamentele ontleding probeer die intrinsieke waarde van 'n aandeel bepaal gegrond op die finansiële state van die maatskappy, die gehalte van die onderneming, die produkte of dienste en baie ander faktore.
Die doel is om die intrinsieke waarde te vergelyk met die heersende markprys en indien die aandeel onder die intrinsieke waarde verhandel (diskonto), dui die ontleding daarop dat dit 'n goeie belegging behoort te wees.
Jy koop die aandeel vir minder as wat dit werd behoort te wees.
Dié metode is daarop gegrond dat sentiment veroorsaak dat die mark aandele nie optimaal prys nie en dat 'n aandeel se prys oor tyd sal terugbeweeg na die intrinsieke waarde.
Bogenoemde beteken na gelang van die metode wat jy gebruik om aandele te ontleed, kan jy twee verskillende uitkomste vir dieselfde aandeel kry.
Om dus kommentaar te lewer oor die beleggingspotensiaal van spesifieke aandele moet jy eers bepaal watter metode gebruik word en of dit ooreenstem met die beleggingsfilosofie van die aandeelhouer.
Indien jy in aandele belê deur 'n effektetrustfonds, is die fondsbestuurder verantwoordelik vir die verhandeling van aandele binne die fonds. Die groot fondsbestuurders het spanne ontleders en portefeuljebestuurders wie se daaglikse werk behels om maatskappye en aandele te ontleed. Daarom is my voorstel aan die gemiddelde belegger om liewer dié metode te volg, wat baie eenvoudiger en soms meer koste-effektief kan wees as om regstreeks in aandele te belê.
As belegger hoef jy nie tegniese of fundamentele ontledings toe te pas om te bepaal of sekere aandele beleggingspotensiaal het of nie.
Jy kan ook makliker 'n gediversifiseerde portefeulje opbou pleks van 'n belegging in net een aandeel. Jy het 'n minimum van R20 000 nodig om regstreeks in aandele te belê.
Dis my ondervinding dat, tensy jy aktief aandele op 'n gereelde basis ontleed en die nodige tyd bestee om maatskappye se jaarverslae en finansiële state deeglik deur te lees en verder genoegsame kapitaal het om 'n regstreekse aandeleportefeulje te regverdig, is die effektetrustmetode die mees effektiewe opsie vir die meeste beleggers.
Johann Grandia is 'n gesertifiseerde finansiële beplanner van K2 Capital, 'n welvaartbestuursmaatskappy met takke in Bryanston en die Paarl.